

LĒMUMS

Ādažos, Ādažu novadā

2025. gada 24. jūlijā **Nr. 313**

**Par pašvaldības domes pārstāvi Rīgas plānošanas reģiona Attīstības padomē**

Ādažu novada pašvaldības dome izskatīja Rīgas plānošanas reģiona 22.07.2025. vēstuli Nr. 7.9/2025/121/N (pašvaldības reģ. Nr. ĀNP/1-11-1/25/4363), ar lūgumu pieņemt lēmumu par pašvaldības deputātu izvirzīšanu Rīgas plānošanas reģiona (turpmāk - Plānošanas reģions) Attīstības padomei pašvaldības pārstāvja un viņa vietnieka amatiem.

Likuma “Par interešu konflikta novēršanu valsts amatpersonu darbībā” (turpmāk – Likums) 4. panta pirmās daļas 14. punkts nosaka, ka pašvaldības domes priekšsēdētājs un viņa vietnieks ir valsts amatpersonas, kuru amata savienošanas ierobežojumi noteikti 7. panta ceturtajā daļā, kurš nosaka, ka domes priekšsēdētājs un priekšsēdētāja vietnieks papildus šā likuma 6. panta ceturtajā daļā noteiktajam var savienot valsts amatpersonas amatu tikai ar:

1) amatu arodbiedrībā, biedrībā vai nodibinājumā, politiskajā partijā, politisko partiju apvienībā vai reliģiskajā organizācijā, ja šā panta septītajā daļā nav noteikts citādi;

2) citu amatu publiskas personas institūcijā, bet ne vairāk kā vienu citu atalgotu vai citādi atlīdzinātu amatu, ja tas nerada interešu konfliktu, nekaitē valsts amatpersonas tiešo pienākumu pildīšanai un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā.

Darbs Plānošanas reģiona padomē nav algots.

Likuma 8.¹ panta 4.¹ daļa nosaka, ka, ja institūcija, kas ieceļ, ievēlē vai apstiprina personu valsts amatpersonas amatā, ir tā pati, kura saskaņā ar 7. panta attiecīgās daļas noteikumiem lemj par atļauju savienot valsts amatpersonas amatu ar citiem amatiem, pamatojoties uz personas sniegto informāciju, jautājumu par atļauju savienot amatus izlemj arī ieceļot, ievēlot vai apstiprinot personu attiecīgajā amatā. Šādā gadījumā nav nepieciešamas citas atļaujas attiecīgo amatu savstarpējai savienošanai.

Izvērtējot iepriekš minēto amatu savienošanas pieļaujamību un kārtību, pašvaldības dome secina, ka domes priekšsēdētāja un viņa vietnieka amatu savienošana ar Plānošanas reģiona Attīstības padomes locekļa amatu neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

Pamatojoties uz Pašvaldību likuma 10. panta pirmās daļas 13. punktu, likuma “Par interešu konflikta novēršanu valsts amatpersonu darbībā” 7. panta ceturtās daļas 2. punktu a) apakšpunktu, 8.¹ panta 4.¹ daļu un Plānošanas reģiona nolikuma 13. punktu, Ādažu novada pašvaldības dome

**NOLEMJ:**

1. Izvirzīt Ādažu novada pašvaldības domes priekšsēdētāju Karīnu Miķelsoni par Rīgas plānošanas reģiona Attīstības padomes locekli.
2. Noteikt, ka Karīnas Miķelsones prombūtnes laikā Attīstības padomē viņu pārstāv domes priekšsēdētāja vietnieks attīstības jautājumos Gatis Miglāns.
3. Atļaut Karīnai Miķelsonei savienot pašvaldības domes priekšsēdētāja amatu ar Rīgas plānošanas reģiona Attīstības padomes locekļa amatu.
4. Atļaut Gatim Miglānam savienot pašvaldības domes priekšsēdētāja vietnieka attīstības jautājumos amatu ar Rīgas plānošanas reģiona Attīstības padomes locekļa amatu domes priekšsēdētāja Karīnas Miķelsones prombūtnes laikā.

Pašvaldības domes priekšsēdētāja vietnieks

funkciju jautājumos Jānis Vaivads

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU